Source: http://www.demagog.sk/diskusie/537/sprava-o-stave-krajiny
Timestamp: 2019-01-16 10:37:06+00:00

Document:
Demagog.sk - Správa o stave krajiny
Správa o stave krajiny
Iné, 18. júna 2015. (videozáznam relácie)
Prezident Andrej Kiska minulý týždeň využil právomoc prezidenta a predniesol v parlamente svoju prvú Správu o stave republiky. Prezident si viedol nadpriemerne dobre, z vyše 20 výrokov sme hodnotili ako nepravdivé len dva. Zaujímavým výsledkom je aj to, že všetky výroky sme vedeli overiť — nezaznamenali sme ani jeden neoveriteľný výrok.
„Aj v Európskej únii existujú rôzne systémy (zdravotného poistenia — či existuje jedna, alebo viaceré poisťovne, pozn.)“
V Európskej únii existuje viac druhov zdravotného poistenia. Základné rozdelenie hovorí (s. 4), že unitárny systém (jedna poisťovňa) je v 16 krajinách EÚ a vo zvyšných 12 má poistenec na výber. Výrok preto hodnotíme ako pravdivý.
Problematike zdravotných poisťovní sme sa už venovali a výsledkom bolo zistenie, že systém zdravotného poistenia v EÚ nie je jednotný a viaceré krajiny majú svoje špecifiká. V krajinách ako Veľká Británia, Portugalsko alebo Írsko majú poistenci na výber len jednu zdravotnú poisťovňu. Možnosť výberu zdravotnej poisťovne majú v Nemecku, Holandsku alebo na Slovensku.
„Stali sme sa európskymi rekordérmi v dĺžke zavádzania systému DRG, spravodlivej platby za diagnózu.“
Prvé snahy o zavedenie systému DRG na Slovensku sa vynorili už v roku 1995 a momentálne sa jeho kompletná implementácia odhaduje na roku 2016. Žiadnej inej krajine EÚ tento proces netrval viac než 21 rokov a preto hodnotíme výrok ako pravdivý.
Úrad pre dohľad nad zdravotnou starostlivosťou o systéme DRG a jeho význame informuje nasledovne:
"DRG (Diagnoses Related Groups - skupiny súvisiacich diagnóz) je systém, ktorý vyhodnocuje činnosť nemocníc, efektivitu využívania diagnostiky, liečby a svojich služieb.
Slovensko je jedinou krajinou EÚ, ktorá DRG systém nemá zavedený. Koncepciu zabezpečenia a zavádzania DRG systému, ktorú vypracoval úrad, schválila vláda SR na svojom zasadaní 6. júla 2011.
DRG je klasifikačný systém. Umožňuje zatriediť prípady hospitalizácií podľa diagnóz + diagnostických a liečebných výkonov do skupín s podobným klinickým priebehom a s podobnými ekonomickými nákladmi."
Občianske združenie Slovenský pacient uvádza na svojej stránke takmer celú históriu systému DRG v súvislosti s jeho zavedením na Slovensku:
"Prvé konkrétne snahy o implementáciu DRG na Slovensku sa datujú do obdobia rokov 1995 – 1997. V rámci projektu PHARE „Ekonomizácia nemocníc“ sa ministerstvo zdravotníctva, nemocnice a zdravotné poisťovne podieľali na prácach, ktoré sa mali stať súčasťou objektívnejšieho úhradového mechanizmu nemocníc na báze paušálnych platieb za diagnózu.
Zavedenie DRG systému sa posunulo o dva roky, fungovať má od 1. januára 2016."
Systém DRG teda na Slovensku ešte zavedený nie je. Týždenník Trend začiatkom roku 2014 informoval o už spomínanom presune kompletného zavedenia:
"Podľa pôvodného harmonogramu mala byť pilotná verzia SK-DRG 1.0 pripravená na jar 2012, následne prevádzka DRG na úrovni zberu dát, ako aj vzdelávanie užívateľov systému sa malo začať od januára 2013, úhrady podľa nového systému mali prísť na rad o rok na to. Plán sa však pozdržal a zavedenie DRG sa presunulo na rok 2016."
Hovorkyňa MZ SR Zuzana Čižmáriková sa pritom pre The Slovak Spectator vyjadrila, že "skúsenosti z ostatných krajín indikujú, že priemerný čas zavedenia DRG v členských krajinách EÚ je päť rokov. Implementácia systému DRG, ktorý ovplyvnňuje celý sektor zdravotnej starostlivosti, si vyžaduje dôsledné vypracovanie."
„Napriek ústavnej právomoci prezidenta vystúpiť pred vami so Správou o stave republiky, ktorá je v ústave zapísaná od jej prijatia, u nás zatiaľ nevznikla pevná tradícia pre túto príležitosť.“
Podľa Ústavy Slovenskej republiky č. 460/1992 Zb. a v znení neskorších predpisov (pdf, s.31), má prezident Slovenskej republiky právo podávať Národnej rade Slovenskej republiky Správy o stave Slovenskej republiky a o závažných politických otázkach. Táto právomoc nebola prezidentmi využitá v rokoch 1997, 2000, 2004, 2007,2008, 2010-2013, nevznikla teda pevná tradícia jej predkladania. Výrok hodnotíme ako pravdivý.
Prvý prezident Slovenskej republiky Michal Kováč (1993 — 1998) predniesol v NR SR 4-krát Správu o stave SR (s.21) v marci 1994, v septembri 1995, v decembri 1996 a vo februári 1998.
Druhý prezident SR, v rokoch 1999 až 2004, Rudolf Schuster predniesol v NR SR tiež štyri Správy o stave SR (s.21) a to v novembri 1999, máji 2001, júni 2002 a decembri 2003.
Tretí prezident SR Ivan Gašparovič bol zvolený za prezidenta SR dvakrát- v roku 2004 a 2009 a za necelých desať rokov v úrade vystúpil tiež štyrikrát so správou o stave republiky. Prvý raz v júni 2005, potom v decembri 2006, februári 2009 a poslednú správu predniesol v júni 2014.
Súčasný prezident SR Andrej Kiska bol zvolený v roku 2014, predniesol Správu o stave republiky po prvýkrát v NR SR v júni 2015.
„Naša ekonomika rastie tempom, ktorý patrí medzi najrýchlejšie v eurozóne.“
Slovensko dosiahlo v prvom štvrťroku 2015 z doteraz zverejnených krajín eurozóny najvyšší rast v medziročnom vyjadrení. Z krajín mimo eurozóny rástlo rýchlejšie Rumunsko, Česko a Maďarsko. Podľa Štatistického úradu SR sa jedná o nárast 3,1 %. Z krajín, ktoré v roku 2014 dosahovali lepšie výsledky než Slovensko však doteraz zverejnilo výsledky len Litva, ktorá zaznamenala menší rast než Slovenská republika.
Podľa posledných kompletných údajov je Slovensko na šiestom mieste v rámci eurozóny, spoločne s Lotyšskom, čo sa týka rastu HDP. Zaraďuje sa tak do vrchnej tretiny rebríčka. Pre prvý štvrťrok tohto roku ešte nie sú dostupné kompletné údaje, nie je tak možné zhodnotiť postavenie Slovenska. Výrok ako celok hodnotíme ako pravdivý.
V poslednom štvrťroku minulého roka sme ešte zaznamenali rast o 2,4 %.
„Počet ľudí bez práce sa znižuje.“
Podľa údajov Ústredia práce, sociálnych vecí a rodiny a Štatistického úradu SR sa počet aj podiel ľudí bez práce skutočne znižuje. Výrok hodnotíme ako pravdivý.
V grafe môžme vidieť klesajúcu tendenciu počtu nezamestnaných v Slovenskej republike. V súčasnosti je nezamestnanosť na úrovni 11,68 %.
Počet a podiel nezamestnaných klesá aj dlhodobo. V prvom kvartály roku 2010 bol počet nezamestnaných podľa ŠÚ SR 407,1 tis. V prvom kvartály 2015 to bolo 339 tis., čo je za toto obdobie najnižšia hodnota. Graf nižšie znázorňuje vývoj miery nezamestnanosti počas súčasnej vlády.
„Vďaka obom vládam po roku 2010 sú dnes pod kontrolou verejné financie. Určite aj vďaka prezieravej správnej dohode politikov naprieč celým spektrom na ústavnom zákone o dlhovej brzde.“
Ústavný zákon o rozpočtovej zodpovednosti, ku ktorému referuje Kiska ako k zákonu o dlhovej brzde, bol prijatý počas vlády Ivety Radičovej v decembri 2011. Za zákon sa v poslednom hlasovaní vyslovilo 146 zo 147 prítomných poslancov. Podobne širokú podporu zákon získal aj v prvom a druhom čítaní. V tom čase bolo v parlamente šesť poslaneckých klubov, ktoré všetky hlasovali za prijatie tohto zákona. Výrok hodnotíme ako pravdivý.
Čo sa týka časti výroku, podľa ktorej sú v súčasnej dobe pod kontrolou verejné financie, deficit Slovenskej republiky je pod hranicou 3 %, ktorú stanovuje Pakt stability a rastu EÚ záväzný najmä pre štáty Eurozóny. Verejný dlh je na úrovni 53,6 % HDP, a nedochádza k jeho prudkému rastu na rozdiel od obdobia 2008-2010, kedy vzrástol z úrovne 28,2 na 41,1 % (.pdf). Správa EK označila rozpočet pre rok 2015 ako spĺňajúci odporúčania pre stabilitu a rast.
„Podobný spor, aký sa ešte pred niekoľkými rokmi viedol o zodpovedné hospodárenie štátu, vedie sa už desať rokov o podobu nášho dôchodkového systému. (…) Ale druhý dôchodkový pilier, o ktorý sa tento spor hlavne viedol, zostal zachovaný. Tento týždeň uplynulo v poradí už štvrté obdobie, kedy sporitelia dostali opäť možnosť z neho vystúpiť.“
Súčasné otvorenie druhého piliera je už štvrté v poradí, neuvažuje sa však o jeho zrušení. Druhý dôchodkový pilier vznikol 1. januára 2005 z dôvodu možnosti financovať dôchodok aj zo súkromných zdrojov. Výrok hodnotíme ako pravdivý.
V histórii druhého dôchodkového piliera boli 4 otvorenia:
prvé otvorenie v roku 2008, konkrétne v januári až júni;
druhé otvorenie na prelomov rokov 2008/2009;
tretie otvorenie v septembri roku 2012, uzatvorenie v januári 2013;
posledné, štvrté otvorenie v roku 2015.
K zavedeniu druhého piliera došlo počas druhej Dzurindovej vlády. Strana Smer opakovane vyslovovala pochybnosti o jeho účinnosti, a pristúpila počas svojich vlád aj k vyššie uvedeným otvoreniam. Taktiež predĺžila minimálnu dobu sporenia z 10 na 15 rokov (.pdf).
„Takto pred rokom som v inauguračnom prejave povedal, že väčšina ľudí u nás sa necíti byť súčasťou úspešného Slovenska.“
V inauguračnom príhovore prezidenta Kisku 15. júna 2014 bola aj táto pasáž:
"Podľa štatistík na Slovensku v priemere nikdy nebolo lepšie. V priemere sa ľudia materiálne nikdy nemali tak dobre ako dnes. Nikdy v histórii sme neboli slobodnejší, a ako štát bezpečnejší. Napriek tomu väčšina ľudí na Slovensku nie je presvedčená, že ideme správnym smerom, ani nemá pocit, že aj oni sami sú súčasťou úspechu."
„To bude už hádam desiaty rok, odkedy sa opakovane debatuje o tom, či sa Slovensko má vrátiť k systému jednej zdravotnej poisťovne. Alebo či sa dá – a akým spôsobom – zakázať zisk súkromných zdravotných poisťovní.“
Systému zdravotných poisťovní sme sa už v našich overeniach venovali. Súkromné zdravotné poisťovne boli v Slovenskej republike povolené zákonom z roku 2004. Názor na pluralitu zdravotných poisťovní nie je jednotný, pričom najviditeľnejšie im oponuje strana Smer. O znovuzavedení jednej zdravotnej poisťovne sa uvažovalo v rokoch 2007 a 2012. Otázkou diskusie je aj zisk zdravotných poisťovní. Výrok ako celok hodnotíme ako pravdivý.
V roku 2007 prišiel s návrhom jednej zdravotnej poisťovne poslanec SMERu-SD Valentovič. Na jeho iniciatívu vtedy negatívne reagoval Mikuláš Dzurinda.
S nástupom vlády Roberta Fica v roku 2012 stala téma znovu aktuálnou. Od prvého januára 2014 sa plánovalo zavedenie jedinej zdravotnej poisťovne, ku ktorému však nedošlo.Ministerstvo zdravotníctva v roku 2012 uviedlo päť dôvodov pre zavedenie jednej zdravotnej poisťovne, ktoré Združenie zdravotných poisťovní Slovenskej republiky vyvracalo na svojej stránke.
Okrem existencie súkromných zdravotných poisťovní je predmetom diskusie aj otázka povolenia ich zisku. Tá bola aj predmetom niekoľkých žalôb voči Slovenskej republike. V roku 2012 Slovensko prehralo spor so spoločnosťou Achmea, akcionárom poisťovne Union, práve v otázke vyplácania zisku. Ministerstvo zdravotníctva v roku 2012 argumentovalo tým, že zisk si v rámci Európy zdravotné poisťovne môžu vyplácať len v Holandsku a Švajčiarsku.
„Uvediem príklad z nedávneho obdobia, kedy sa parlament rozhodol zakázať jeden z poplatkov – za prednostné objednanie sa u lekára. Bez ohľadu na to, čo si o tomto konkrétnom poplatku myslíme, existuje popri ňom veľké množstvo ďalších neprehľadných poplatkov v našom zdravotníctve.“
Od 1. apríla 2015 lekári nemôžu požadovať úhradu za určité výkony. Zrušili sa poplatky za vydanie výmenného lístka, potvrdenie o návšteve lekára pre zamestnávateľa alebo poplatok za prednostné ošetrenie. Iné poplatky však ostali zachované, a ich výška nie je pevne stanovená zákonom. Nový zákon bol označený za nejasný aj samotnými lekármi. Výrok hodnotíme ako pravdivý.
Napriek zrušeniu niektorých poplatkov a zavedeniu cenníka, posledná novela nepriniesla plnú transparentnosť v oblasti poplatkov. Podľa článku Hospodárskych novín:
"Slovenská lekárska komora (SLK) aj Asociácia súkromných lekárov upozornili na nejasnosť legislatívneho rámca a Ministerstvo zdravotníctva SR požiadali o výklad jednotlivých ustanovení."
Výšku poplatkov naďalej určujú lekári, a pacienti nemajú možnosť rýchlo a prehľadne porovnať poplatky u jednotlivých lekárov. Rozdelenie kompetencií podľa Ministerstva zdravotníctva je nasledovné:
"Cenník poplatkov:
- kontrolujú VÚC, výnosy z pokút budú príjmom príslušného samosprávneho kraja,
- výšku poplatkov stanovuje lekár, pričom cenník musí umiestniť na viditeľnom mieste v čakárni, na doklade o zaplatení poplatku musí byť presná špecifikácia poplatku z cenníka."
„Do rovnakej kategórie dlhoročných začatých a nedokončených projektov patrí aj systém eHealth, ktorého súčasťou má byť aj elektronická zdravotná karta pacienta. Opakované odkladanie. Opakované posúvanie termínov dokončenia až na obdobie, za ktoré bude znovu niesť zodpovednosť niekto iný.“
Elektronizácia zdravotníctva, tzv. eHealth má fungovať od roku 2017, termín sa však už viackrát posunul. Aj keď sa na implementácii projektu pracovalo už od roku 2008, doposiaľ nefungujú žiadne jeho časti. Projekt si zatiaľ vyžiadal náklady približne 47 miliónov eur (TASR). Nadchádzajúce parlamentné voľby sú ohlásené na 5.marec 2016, implementácia projektu bude tým pádom od tohto roku spadať pod novozvolených zástupcov.Výrok hodnotíme ako pravdivý.
V roku 2008, podľa vtedajšieho ministra zdravotníctva, R. Rašiho, mali byť sprístupnené časti eHealthu, zahrňujúce aj elektronickú zdravotnú knižku, plne funkčné už v roku 2013.
V programovom vyhlásení vlády SR na roky 2012-2016 považuje vláda "využívanie elektronických informačných systémov (eHealth) za jednu zo základných podmienok, vedúcu k zlepšeniu ochrany zdravia a k zvýšeniu kvality poskytovanej zdravotnej starostlivosti. Preto rezort zdravotníctva urýchli a zintenzívni zavádzanie eHealth aplikácií do praxe s cieľom zvýšenia kvality, dostupnosti a efektívnosti poskytovanej zdravotnej starostlivosti v prospech občanov, zdravotníkov a celého systému zdravotníctva financovaného z verejných zdrojov." (.pdf, s. 58)
So zavedením elektronického zdravotníctva rátal štát do roku 2016, no v roku 2014 sa zavedenie eHealthu posunulo opäť o jeden rok (2017), pretože Ministerstvo zdravotníctva (MZ) zrušilo tender na softvérové komponenty pre Národný zdravotnícky informačný systém (NZIS), ktorý je jednou z nosných častí eHealthu. Aktuálny termín pre celoplošné fungovanie projektu je stanovený na 1. január 2017
Cieľom elektronického zdravotníctva (eHealth) je prostredníctvom informačných a komunikačných technológií poskytnúť správne informácie v správny čas na správnom mieste vo všetkých etapách a procesoch starostlivosti o zdravie občanov, čo výrazne prispeje k zlepšovaniu zdravotnej starostlivosti a tým aj k zvyšovaniu kvality života občanov. eHealth má zároveň priniesť výrazné finančné úspory, ktoré môžu byť využité v systéme poskytovania zdravotnej starostlivosti.
Dlhodobý proces implementácie eHealth je rozdelený do viacerých etáp. V zavádzaní programu do praxe sa Slovensko v rámci Európskej Únie nachádza v spodnej časti rebríčka, pričom za vyspelými krajinami zaostáva odhadom 7-10 rokov. Tento problém sa Slovensko snaží zredukovať od roku 2008 národným Programom implementácie eHealth (PieH), ktorý je stratégiou elektronizácie služieb v slovenskom zdravotníctve a realizuje sa viacerými projektmi.
Elektronická zdravotná knižka je súbor najdôležitejších údajov vybraných zo zdravotnej dokumentácie o pacientovi v elektronickej podobe, ktorej úlohou je poskytnúť zdravotníckym pracovníkom dostatok informácií pre úspešnú diagnostiku a liečbu pacienta. Presnejšie je definovaná zákonom č. 153/2013 Z. z. o národnom zdravotníckom informačnom systéme (.pdf, s.2). Vybrané údaje sú vedené u poskytovateľov zdravotnej starostlivosti a zhromažďované centrálne v Národnom zdravotníckom informačnom systéme.
„Zmluvy Všeobecnej zdravotnej poisťovne s lekármi, súkromnými laboratóriami a diagnostickými centrami [sú] zverejňované v takej forme, že to spĺňa kritéria transparentnosti iba formálne.“
Všobecná zdravotná poisťovňa zverejňuje na svojej internetovej stránke zmluvy s poskytovateľmi zdravotnej starostlivosti, avšak spôsobom, ktorý nemožno považovať za úplne transparentný. Problematické je najmä vyhľadávanie konkrétnych zmlúv. Výrok hodnotíme ako pravdivý.
Všeobecná zdravotná poisťovňa, a.s. je povinnou osobou podľa § 2 ods.3 zákona č. 211/2000Z.z. o informáciách, v dôsledku čoho má od 1.1.2011 povinnosť zverejňovať objednávky tovarov a služieb, faktúry za tovary a služby a zmluvy (s výnimkou zmlúv za poskytnutú zdravotnú starostlivosť), ktoré obsahujú informácie získané za verejné zdroje alebo informácie o nakladaní s verejnými zdrojmi.
Lekárski odborári v roku 2014 vyjadrili svoj nesúhlas so zverejňovaním zmlúv medzi nemocnicami a zdravotnými poisťovňami. Od ministerstva zdravotníctva žiadali zmenu legislatívy, ktorá by zjednodušila spôsob ich verejnej kontroly. Odborári žiadali zmenu po tom, čo sa na zmluvy pýtali jednotlivých nemocníc. Následne boli odkázaní na zverejňovanie na webe, ktoré však považujú za nefunkčné. Ministerstvo v súčasnom systéme zverejňovania problém nevidí a zmeny neplánuje.
V roku 2014 šéf Lekárskeho odborového združenia (LOZ) Peter Visolajský kritizoval mieru prehľadu na Slovensku vo vzťahu k tomu, čo a za koľko má daná nemocnica zazmluvnené od danej poisťovne. Hlavným nedostatkom zákona je podľa neho absencia podrobnej úpravy spôsobu sprístupnenia zmluvy medzi poisťovňou a poskytovateľom zdravotnej starostlivosti. Poukazuje na veľmi náročné a problematické vyhľadávanie zmlúv:
"Všeobecná zdravotná poisťovňa, umožňuje vyhľadávanie len na základe čísla zmluvy, ku ktorým však majú prístup iba zdravotná poisťovňa a poskytovateľ zdravotnej starostlivosti," (TASR)
Problematickému vyhľadávaniu zmlúv sa venuje aj článok týždenníka Trend:
"K zmluvám štátnej Všeobecnej zdravotnej poisťovne (VšZP) sa dostaneme, keď na jej webovej stránke klikneme na sekciu, ktorá sa nachádza v ľavom dolnom rohu stránky – O nás – Charakteristika. Následne si môžeme zvoliť možnosť Zverejňovanie zmlúv s poskytovateľmi zdravotnej starostlivosti. Ak nie sme tí, s kým bola zmluva uzavretá, len ťažko budeme potrebné číslo zmluvy poznať. Ak číslo zmluvy nezadáme, systém po kliknutí na Nastaviť zobrazí tisícky pdf súborov. Hľadať tú správnu zmluvu môžeme donekonečna. Po prečítaní postupu vyhľadávania zmlúv sa dozvieme, že výber si môžeme zúžiť uvedením kódu pobočky. Môžeme teda zvoliť napríklad Košice a dátumom ohraničiť obdobie, kedy mala byť zmluva uzavretá. Stále ostávajú stovky zmlúv. Filtrovať zmluvy môžeme tiež zadaním druhu poskytovateľa zdravotnej starostlivosti. No použiť kritérium výberu pobočky, kde bola zmluva uzatvorená, a druhu zdravotnej starostlivosti súčasne nemožno. Stále nás teda vo väčšine prípadov čakajú hodiny otvárania všetkých zobrazených zmlúv. Výnimkou je, ak hľadáme taký druh zdravotnej starostlivosti, ktorý poskytuje na Slovensku iba niekoľko poskytovateľov (Rifaiová, 2013)
„Vládna strana nedávno oznámila rozhodnutie podporiť regióny s vysokou nezamestnanosťou. A že aj ďalšie politické strany označujú regionálne rozdiely za svoju prioritu.“
Podpora regiónov s vysokou nezamestnanosťou je súčasťou druhého sociálneho balíčka vládnucej strany Smer. Z ďalších strán označili otázku rozvoja regiónov a znižovania rozdielov v zamestnanosti za kľúčovú napríklad Most-Híd, Sieť či Skok. Výrok hodnotíme ako pravdivý.
Jedno z opatrení druhého sociálneho balíčka Smeru sa venuje práve nezamestnanosti vo vybraných regiónoch. Podľa článku Denníka N sa jedná o:
"Špeciálny program pomoci pre okresy s vysokou mierou nezamestnanosti, napríklad budovanie infraštruktúry, projekty zamestnávania. Ide o regióny, kde je nezamestnanosť vyššia ako 20 percent. Pôjde o okresy Rimavská Sobota, Revúca, Kežmarok, Veľký Krtíš, Trebišov, Sobrance či Poltár."
Strana Sieť v máji navrhla model podpory v okresoch s nezamestnanosťou nad 15 až 20 %, kde si "budú môcť podnikatelia podľa tohto návrhu odpísať z daní hneď 150 %, resp. 200 % z hodnoty investície."
Skok, taktiež v máji, zas navrhol zavedenie takzvaných bezdaňových zón, ktoré by mali motivovať podnikateľov v chudobných regiónoch.
„Od zavedenia súčasného systému financovania školstva uplynulo dvanásť rokov. Sedem rokov máme školský zákon, ktorý mal zvýšiť kvalitu a rovnosť prístupu detí k vzdelávaniu. Rozpočet pre základné a stredné školy rastie.“
Súčasný systém financovania školstva bol zavedený pred 12 rokmi zákonom č. 597/2003. Pred siedmimi rokmi bol zavedený zákon č. 245/2008 nazývaný aj školský zákon, ktorý mal svojimi opatreniami okrem iného za úlohu aj zvýšiť kvalitu vzdelávania a zabezpečiť rovnosť prístupu detí k vzdelávaniu. Podľa údajov Ministerstva školstva rozpočet pre stredné a základné školy skutočne rastie. Výrok preto hodnotíme ako pravdivý.
Prehľad najvýznamnejších zákonov v školstve prináša Centrálny informačný portál rezortu školstva. Pred dvanástimi rokmi- v roku 2003, bol zavedený Zákon č. 597/2003 o financovaní základných škôl, stredných škôl a školských zariadení. Tento zákon platí dodnes, niekoľkokrát bola prevedená jeho novelizácia.
Ďalší zákon, ktorý Andrej Kiska spomína ako školský zákon, ktorý máme na Slovensku sedem rokov, je zákon č.245/2008 o výchove a vzdelávaní. Ako mal tento zákon zvýšiť kvalitu a rovnosť prístupu detí k vzdelávaniu spomína napríklad dôvodová správa(.pdf) k tomuto zákonu:
"…monitorovanie a hodnotenie kvality vzdelávania, ale aj výchovno-vzdelávacej sústavy…. Navrhovaným znížením maximálneho počtu detí a žiakov v triedach materských škôl, základných škôl, stredných škôl a škôl pre deti a žiakov so špeciálnymi výchovno-vzdelávacími potrebami sa sleduje skvalitňovanie vzdelávacieho procesu s umožnením individuálneho prístupu k dieťaťu alebo žiakovi" (.pdf,s.2)
" Štandardné pravidlá na vytváranie rovnakých príležitostí pre osoby so zdravotným postihnutím" (.pdf,s.10)
Ustanovenia určujú práva a povinnosti dieťaťa, žiaka a jeho zákonného zástupcu v procese výchovy a vzdelávania. Zaručuje sa, že práva ustanovené týmto zákonom sú rovnaké ku všetkým uchádzačom, deťom a žiakom v súlade so zásadou rovnakého zaobchádzania vo výchove a vzdelaní."(.pdf,s.31)
Ministerstvo školstva uvádza jednotlivé výšky rozpočtu pre financovanie základných a stredných škôl v rokoch 2011-2014 na svojej webovej stránke nasledovne:
rok 2014: 1 254 346 690€
rok 2013: 1 212 587 289€
rok 2012: 1 163 487 130€
rok 2011: 1 136 343 195€
Rozpočet pre základné a stredné školy teda skutočne rastie.
„Generácia detí, pod ktorú sa mali tieto zmeny priaznivo podpísať, už má za sebou desať rokov povinnej školskej dochádzky. A v medzinárodnom porovnaní, žiaľ, dosahuje v mnohých ohľadoch podpriemerné výsledky.“
Podľa posledného zverejneného testovanie PISA z roku 2012 sa slovenskí žiaci nachádzajú pod priemerom krajín OECD vo všetkých skúmaných kategóriách. Výrok hodnotíme ako pravdivý.
Najkomplexnejšie výsledky školstva poskytuje štúdie OECD PISA. Táto sa zameriava na schopnosť študentov pracovať s informáciami, nie na ich teoretické vedomosti. Posledné testovanie prebehlo v tomto roku (2015) no jeho výsledky ešte neboli zverejnené. Posledné dostupné testovanie prebehlo v roku 2012. Slovenský študenti sa celkovo umiestnili tesne pod priemerom OECD na 35. mieste (.pdf, s. 5).
Jedným z ukazovateľov merania PISA je porozumenie čítaného textu. Slovenskí žiaci dosiahli v tomto teste (s. 5) 463 bodov, pričom priemer bol 496 bodov.
Druhé meranie sa zameriava na matematickú gramotnosť žiakov. V roku 2012 (s. 5) mali naši študenti 482 bodov, čo je pod priemerom, ktorý bol 494 bodov.
Tretím predmetom, ktorý sa porovnáva sú prírodné vedy. Slovenskí školáci dosiahli v roku 2012 (s. 5) 471 bodov, čo je o 30 menej ako priemer OECD.
Slovensko je účastníkom testovania od roku 2003 a výsledky našich žiakov v rôznych predmetoch sa pohybujú stále na približne rovnakej úrovni, takže sa nedá hovoriť o zásadnej zmene. Posledné testovanie prinieslo zatiaľ najhoršie výsledky nášho školstva.
„Ak deti pochádzajú zo sociálne slabého prostredia, v škole budú spravidla dosahovať horšie výsledky ako ich spolužiaci s lepším zázemím.“
Vplyv sociálneho prostredia žiakov na ich študijné výsledky potvrdzujú viaceré odborné štúdie. Výrok preto hodnotíme ako pravdivý.
Odbornú štúdiu uskutočnili akademici napríklad na prípade Jordánska, závery štúdie ukazujú ovplyvnenie výsledkov štúdia sociálnymi a ekonomickými podmienkami študentov. Aj ďalšia štúdia vedcov z Pakistanu zdôrazňuje negatívny vplyv zlého rodinného sociálneho zázemia na študijné výsledky detí. Vplyv socioekonomickej situácie rodiny dieťaťa na jeho študijné výsledky potvrdzuje tiež austrálska štúdia.
Tvrdenie, že slovenskí žiaci, ktorí pochádzajú zo sociálne slabšieho prostredia, dosahujú horšie výsledky, ako žiaci s lepším sociálnym zázemím podporuje napríklad komentár Inštitútu vzdelávacej politiky k výsledkom Slovenska v testoch PISA v roku 2012:
"Na Slovensku má nepriaznivé sociálne zázemie žiakov jeden z najvýraznejších vplyvov na výsledky zo všetkých testovaných krajín v OECD. Žiaci s najnižším socioekonomickým statusom zaostávajú v porovnaní so žiakmi s najnižším socioekonomickým statusom v OECD. Negatívny vplyv nezamestnanosti rodičov na výsledky žiakov je na Slovensku jeden z najväčších v rámci krajín OECD."
„V priebehu roka došlo v našej justícii k viacerým zmenám – a viackrát som povedal, že vidím svetielko na konci tunela. Vláda navrhla a parlament schválil niektoré nové pravidlá. Ako prezident som vo vzťahu k justícii využil svoje kompetencie. Výsledkom sú predovšetkým personálne zmeny na najvyšších postoch súdnictva.“
V priebehu posledého roka získali najvyššie súdne orgány na Slovensku — Najvyšší súd a Súdna rada — nové vedenie. Andrej Kiska do súdnictva zasiahol hneď niekoľkými formálnymi spôsobmi — menoval novú predsedníčku NS, vymenil troch členov Súdnej rady a odmietol alebo pozdržal menovanie za sudcov a ústavných sudcov. Prezident rovnako podpísal minimálne jeden vládny návrh zákona v oblasti súdnictva.
Najvyšší súd SR a Súdna rada SR majú od septembra 2014 nové vedenie. Prezident Kiska vymenoval za predsedníčku Najvyššieho súdu JUDr. Danielu Ševcovú, predsednáčkou Súdnej rady sa stala Jana Bajánková. Obe boli zvolené Súdnou radou. Prezident Kiska po tom čo nastúpil na post prezindeta SR vymenil troch členov Súdnej rady, ktorý absolvovali danú voľbu.
Prezident Slovenskej republiky Andrej Kiska podpísal zákon z 21. októbra 2014, ktorým sa mení a dopĺňa zákon č. 548/2003 Z. z. o Justičnej akadémii. novela zákona o sudcoch zavádza ďalšiu podmienku pre účasť vo výberovom konaní na funkciu sudcu iných osôb než justičných čakateľov alebo vyšších súdnych úradníkov, ktorým je absolvovanie prípravného vzdelávania v Justičnej akadémii Slovenskej republiky zameraného na osvojenie si zručností potrebných na výkon funkcie sudcu; podmienka prípravného vzdelávania sa nevzťahuje na osobu, ktorá vykonáva alebo vykonávala funkciu justičného čakateľa alebo vyššieho súdneho úradníka aspoň jeden rok.
Prezident Andrej Kiska vrátil Súdnej rade návrh na vymenovanie sudkyne Judity Gaboniovej Hrenčukovej za sudkyňu v roku 2014. Chcel, aby členovia rady prešetrili, či pri jej výbere nedošlo k rodinkárstvu. Vo výberovom konaní vyhrala totiž na Okresnom súde v Rožňave, kde pôsobí jej matka. Prezident prinútil Súdnu radu zamyslieť sa nad tým, či netreba upraviť pravidlá na prijímanie sudcov. Vznikla komisia, ktorá má nové kritériá nachystať. Je teda predpoklad, že výber sudcov bude transparentnejší.
Andrej Kiska upozornil na povinnú bezpečnostnú previerku. Tou sa výber sudcov "momentálne objektívne predlžuje". Prezident chce preto uplatniť svoju právomoc odvolávania sudcov nad 65 rokov tak, aby umožnil súdom pripraviť sa na ich odchod. Prezident Kiska verí, že transparentné zásady odvolávania sudcov nad 65 rokov všetkým umožnia, aby sa v budúcnosti zodpovedne pripravili na prirodzenú generačnú výmenu. Tú považuje za prirodzenú súčasť zmien v slovenskom súdnictve. Kiska však upozorňuje, že odvolávanie sudcov z "dôvodu veku nie je za trest".
„Európska únia označila naše súdy za jedny z najhorších v Únii.“
V poradí treťom porovnaní krajín EÚ v oblasti justície bolo Slovensko Európskou komisiou zaradené v roku 2015 medzi 12 krajín s problematickým fungovaním súdnictva. V porovnaní s minuloročnými odporúčaniami komisie pre jednotlivé členské štáty nastal v rámci súdneho systému na Slovensku nedostatočný progres (.pdf, s.40). Treba však poukázať na to, že podľa vyjadrení predstaviteľov Európskej komisie, ktorí údaje pre rok 2015 zozbierali, nemožno považovať ich výsledky za rozhodujúce pri porovnávaní súdnych systémov v EÚ ako dôsledok určitých obmedzení pri zozbieravaní údajov v niektorých krajinách a odmietnutia poskytnúť informácie v iných. Predchádzajúce výskumy však taktiež poukazujú na zlý stav slovenského súdnictva. Výrok ako celok hodnotíme ako pravdivý.
Porovnávanie justície v krajinách Európskej Únie, The EU Justice Scoreboard, je informačný nástroj, ktorý má za úlohu podporovať krajiny EÚ vo vytváraní efektívnejšej spravodlivosti poskytovaním objektívnych, spoľahlivých a porovnateľných údajov o kvalite, nezávislosti a výkonnosti súdnych systémov vo všetkých členských štátoch EÚ.
Na základe údajov EU Justice Scoreboard 2015 Slovensku sa nepodarilo znížiť dĺžku konania v občianskych a obchodných veciach. Dĺžka konaní je vysoká (vyše 500 dní), pri čom číslo nerozhodnutých prípadov narastá. Najhoršie spomedzi krajín EÚ dopadlo Slovensko v dĺžke konkurzných konaní, ktoré v priemere trvajú štyri roky. Taktiež patrí medzi štáty, ktoré majú vyšší počet nových konaní ako počet rozhodnutých vecí(.pdf, s. 35). Pracovné zaťaženie a ľudské zdroje sa ukázali byť medzi súdmi nerovnomerne rozdelené. V rámci kvality existujú stále výzvy ohľadom využívania alternatívnych metód v riešení sporov a školenia súdneho a mimosúdneho personálu. Na Slovensku sa kontinuálne vzdeláva len necelá štvrtina sudcov. Testovanie spôsobilosti sudcov na základe informácií od Národného bezpečnostného úradu zvýšilo obavy o nezávislosti súdnictva, ktorá bola ešte v roku 2013 označená za najhoršiu v EÚ. Nedostatočný vývoj bol taktiež dosiahnutý v boji proti korupcii. Za pozitívne Komisia považuje to, že Slovensko patrí medzi krajiny so širokou škálou hodnotiacich mechanizmov. Naše súdnictvo pripravuje výročné správy, zbiera údaje o počte rozhodnutí, dĺžke konania i o počte nových vecí.
„V prvom rade mi dovoľte povedať, že mi je ľúto, že tento spor na ústavnom súde nevedieme proti sebe vy, Národná rada, ktorá zvolila kandidátov, a prezident, ktorý ich nevymenoval. Že ste na jednej strane odmietli zvoliť ďalších kandidátov, čo podčiarkujem rešpektujem. Ale nevyužili ste svoje právo, ktoré by som v takejto situácii považoval za legitímne a logické: teda aby ste napadli moje rozhodnutie na ústavnom súde. Namiesto sporu piatich kandidátov, ktorí chcú byť všetci piati rovnako vymenovaní iba na dve voľné miesta na ústavnom súde, išlo by o legitímny spor o kompetencie Národnej rady a prezidenta.“
Ústavný súd skutočne rozhoduje kompetenčné spory, teda aj ten medzi NR SR a prezidentom. Prezident Kiska sa súdil s piatimi kandidátmi na miesta ústavných sudcov. Podľa Ústavy by bolo možné, aby žalobu v otázke nevymenovania podala aj NR SR. Výrok hodnotíme ako pravdivý.
Piati nevymenovaní sudcovia podali žalobu na prezidenta Kisku, išlo o: Evu Fulcovú, Juraja Sopoligu, Miroslava Ďuriša, Jána Bernáta a Imricha Volkaia, ktorých označil za nevhodných na danú funkciu. Ústavný súd rozhodol, že nevymenovanie prvých troch bolo protiústavné. Na výsledky v prípade zvyšných dvoch sudcov sa ešte čaká.
Podľa Ústavy však mohla v tomto prípade podať žalobu aj Národná rada miesto nevymenovaných kandidátov. Ústavný súd podľa článku 26 rozhoduje kompetenčné spory medzi ústavnými orgánmi:
"Ústavný súd rozhoduje kompetenčné spory medzi ústrednými orgánmi štátnej správy, ak zákon neustanovuje, že tieto spory rozhoduje iný štátny orgán."
V prípade menovania ústavných sudcov zákon nestanovuje postup pri spore o vhodnosti kandidátov medzi NR SR a prezidentom.
„Ešte v tomto volebnom období budete vyberať ďalšieho kandidáta na sudcu ústavného súdu.“
Funkčné obdobie sudcov Ústavného súdu je dvanásť rokov. Vo februári 2016 končí funkčné obdobie sudcovi Ľubomírovi Dobríkovi. O návrhu na voľbu kandidáta na toto miesto by mala Národná rada rokovať niekoľko mesiacov pred skončením funkcie, teda ešte v tomto roku, nakoľko pri predchádzajúcich voľbách možno pozorovať odstup niekoľko mesiacov. Výrok hodnotíme ako pravdivý.
Kandidátov na sudcov Ústavného súdu skutočne vyberá Národná rada SR. Podľa Ústavy SR:
"Čl. 134
(2) Sudcov ústavného súdu vymenúva na návrh Národnej rady Slovenskej republiky na dvanásť rokov prezident Slovenskej republiky. Národná rada Slovenskej republiky navrhuje dvojnásobný počet kandidátov na sudcov, ktorých má prezident Slovenskej republiky vymenovať."
Zákon o organizácii Ústavného súdu nestanovuje, v akom termíne pred skončením funkčného obdobia sudcu má prebehnúť výberové konanie na jeho nahradenie. Súčasťou voľby nového sudcu je okrem rokovania v NRSR a rozhodovania prezidenta o kandidátoch aj prezentovanie kandidátov na Ústavnom súde (.rtf). Je preto potrebné začať vyberať kandidátov s dostatočným časovým odstupom. Pri poslednej voľbe končilo funkčné obdobie troch sudcov v júly 2014 (.rtf), a v NRSR sa o kandidátoch začalo rokovať v marci toho roku, teda približne štyri mesiace vopred. Pri predchádzajúcej voľbe bol odstup medzi doručením prvého návrhu k vykonaniu voľby a skončením funkcie sudcov (.rtf) tri mesiace. Je tak možné predpokladať, že o kandidátoch na obsadenie miesta, ktoré sa uvoľní vo februári 2016 sa bude rokovať ešte v tomto roku.
V súčasnej dobe má Ústavný súd len jedenásť z optimálneho počtu trinásť sudcov. V roku 2014 prezident Kiska totiž vymenoval len jednu sudkyňu zo šiestich kandidátov na tri pozície ústavných sudcov. Podľa rozhodnutia Ústavného súdu z tohto roku má prezident kandidátov prehodnotiť.
„Za Slovenskú republiku som na summite vo Walese tlmočil niekoľko plánov a záväzkov.“
Prezident Kiska na summite NATO 2014 vo Walese sľúbil, že Slovensko do roku 2020 zvýši výdavky na obranu na úroveň 1,6 % HDP. Kiska zároveň oznámil, že Slovensko bude ďalej pomáhať vo výcviku a finančne. Okrem toho potvrdil záväzok pomôct afgánskym bezpečnostným silám.
„V posledných mesiacoch južné hranice Európskej únie každý jeden deň prekročia tisíce ľudí, utečencov a nových žiadateľov o azyl.“
Mnoho svetových organizácií a pozorovateľov sa zhoduje, že čísla utečencov na celom svete sú v roku 2015 už aj doposiaľ rekordné. EÚ síce zaregistrovala v prvej štvrtine tohoto roku v priemere viac než 2000 žiadostí o azyl denne, avšak najnovšie údaje OSN nasvedčujú, že priemerný počet utečenci dostávajúci sa do EÚ cez jej južnú hranicu sa drží okolo 650 osôb denne. Aj v prípade, že by sa reálne počty migrantov pohybovali vysoko nad oficiálnymi odhadmi, dá sa predpokladať, že sú nižšie než tisíce (2000 a viac) ktoré uvádza Kiska. Výrok hodnotíme ako nepravdivý.
Správa Úradu vysokého komisára OSN pre utečencov začiatkom júna 2015 informovala, že "podľa oficiálnych figúr bolo ku dňu 8. júna oficiálne zaregistrovaných 103 000 utečencov." Len v jeden víkend (začiatkom mesiaca jún) "sa na pobreží v južnom Taliansku vylodilo približne 6000 utečencov." Tieto figúry nie sú konštantné, v priemere sa však jedná o 652 osôb denne.
Britský denník Daily Mail uviedol dňa 5. júna 2015 odhad 130 000 imigrantov od začiatku tohto roku, z toho 91 500 malo na územie EÚ vstúpiť cez južnú hranicu. Priemerný počet migrantov na deň sa tak opäť pohybuje okolo 600.
Eurostat vo svojom dokumente (.pdf, s. 1) z 18. júna 2015 taktiež informoval, že v prvej štvrtine roku 2015 bolo v EÚ zaevidovaných viac než 185 000 prvožiadateľov o azyl. To predstavuje viac než 2000 žiadostí denne. Viac než štvrtina z nich však pochádza z Kosova a nejedná sa teda o utečencov, ktorý by sa dostávali do Európy cez jej južné krajiny.
„Slovensko nie je ani krajinou vstupu tejto masovej vlny imigrantov, ani nepatríme k cieľovej krajine ich záujmu. V skutočnosti máme takmer nulovú skúsenosť a každý rok minimálny počet udelených azylov.“
Slovensko udeľuje azyl naozaj len minimálnemu počtu osôb. Od roku 2010 bolo azyl udelený len 92 žiadateľom, z počtu 2610 žiadostí. V susednom Rakúsku bolo medzi rokmi 2010 až 2013 udelených 6185 azylov. Slovensko sa teda podieľa len minimálne na prijímaní imigrantov do EÚ. Výrok Andreja Kisku je pravdivý.
Na Slovensko prišlo od roku 2010 do roku 2013 26 467 imigrantov. Za rovnaké obdobe prišlo do Talianska viac než 1,5 milióna imigrantov a v Maďarsku zaznamenali viac než 125 000 imigrantov. Tieto dve krajiny doplácajú na svoje umiestnenie na hranici Európskej únie. Slovensko teda patrí ku krajinám o ktoré majú imigranti menší záujem. Najväčší počet imigrantov prichádza do Veľkej Británie. Za rovnaké obdobie sa museli vysporiadať s viac než 2,5 miliónom imigrantov.
photo by aktuality.sk
Hlava štátu na TA3 (V politike, 16. december 2018)
Traja najvyšší ústavní činitelia v O5M12 (O 5 minút 12, 24. jún 2018)

References: § 2
 súd 
 súd 
 súd 
 súd 
 súd 
 súd 
 súd